1501-ம் ஆண்டு இத்தாலிய மாலுமியான அமெரிகொ வெஸ்புகி என்பவர் ஸ்பானிய அரசரின் ஆதரவைப் பெற்று தென்அமெரிக்கப் பகுதிகளை ஆய்வு செய்தார். அப்போது தான் கொலம்பஸ் கண்டுபிடித்தது இந்தியா அல்ல என்றும் அது ஒரு புதிய கண்டமென்றும் முடிவு செய்தார். இதனால் அந்த புதிய கண்டத்திற்கு அமெரிக்கா என்ற பெயரே வழங்கலாயிற்று. இருப்பினும் அமெரிக்காவைக் கண்டுபிடித்தவர் கொலம்பஸ் என்றே கருதப்படுகிறார்.

1493-ம் ஆண்டு புதிய கடல் வழி கண்டுபிடிப்புகளிலும் ஆய்வுகளிலும் ஸ்பெயின், போர்சுகல் ஆகிய நாடுகளுக்கிடையே நிலவிய போட்டியை முடிவுக்கு கொண்டுவரும் நோக்கத்துடன் போப் ஆறாம் அலெக்சாந்தர் ஒரு ஆணையை வெளியிட்டார். அது ”போப்பின் ஆணை” பொதுவாக அழைக்கப்படுகிறது. அதன்படி உலகை இரண்டாகப் பிரித்து ஒரு கற்பனைக் கோடு வரையப்பட்டது. இக்கோட்டின் மேற்குப் பகுதியில் உரிமை கொண்டாட ஸ்பெயினுக்கும், கிழக்குப் பகுதியில் உரிமை கொண்டாட போர்சுகலுக்கும் அனுமதி வழங்கப்பட்டது. இதனால் நன்னம்பிக்கை வழியாக கிழக்கிந்திய தீவுகளை அடைவதற்கு ஸ்பெயினுக்கு தடங்கல் ஏற்பட்டது.

எனவே ஸ்பெயின் மேற்கு நோக்கி பயணம் செய்து கீழை நாடுகளை அடைய திட்டமிட்டது. 1519 ஆண்டு 10-ம் நாள் பெர்டினாண்ட் மெகல்லன் ஐந்து ஸ்பானியக் கப்பல்களோடு ( டிரினிடாட், சான் அந்தோணியா, கன்சிப்சியன், விக்டோரியா, சாண்டியாகோ ) செவில்லா துறைமுகத்திலிருந்து தமது பயணத்தை துவங்கினார். மெகல்லனது கப்பல்கள் தென்அமெரிக்காவின் தெற்குப் பகுதியிலுள்ள 373 மைல்கள் நீளமுள்ள நீண்ட ஜலசந்தியை கடந்து சென்றது. இதற்கு ”மெகல்லன் ஜலசந்தி” எனப்பெயரிடப்பட்டது. அதற்கப்பால் இருந்த பெருங்கடல் அட்லாண்டிக் பெருங்கடலை விட அமைதியாக இருந்தமையால் அதற்கு மெகல்லன் “பசுபிக் பெருங்கடல்” எனப்பெயரிட்டார். பசுபிக் பெருங்கடலை கடந்தபோது, அப்பயணிகள் உணவின்றியும் குடிநீர் இன்றியும் சொல்லொணாத் துயரத்திற்கு ஆளாயினர்.
இறுதியில் 1521 மார்ச் 6-ம் நாள் அவர்கள் பிலிப்பைன்ஸ் தீவுகளை அடைந்தனர். அங்கிருந்த பழங்குடியினரால் மெகல்லன் கொல்லப்பட்டார். ஒரு சில மாலுமிகள் மட்டும் எஞ்சிய கப்பலான விக்டோரியாவில் தொடர்ந்து நன்னம்பிக்கைமுனை வழியாக பயணித்து 1522 செப்டம்பர் 9-ம் நாள் தாங்கள் புறப்பட்ட செவில்லா துறைமுகத்தை வந்தடைந்தனர். உலகை வலம் வந்த முதல் பயணம் இதுவாகும்.

புவியியல் கண்டுபிடிப்புகள்
இத்தாலி மாலுமி
போர்ச்சுகல் மாலுமி
மேற்கோள்கள்